డిజిటల్‌ చెల్లింపుల్లో వృద్ధి అంతంతే!
- లావాదేవీల్లో ఇప్పటికీ 'నగదు'దే కీలక పాత్ర
- ప్రభుత్వ అంచనాలు ఫ్లాప్‌
నవతెలంగాణ, వాణిజ్యవిభాగం: నోట్ల రద్దు ప్రక్రియ ద్వారా డిజిటల్‌ చెల్లింపులను భారీగా పెంచుతామన్న మోడీ సర్కార్‌ లక్ష్యం నీరుగారింది. దేశ వాస్తవ పరిస్థితులను పరిగణలోకి తీసుకోకుండా గతేడాది కేంద్రం తీసుకున్న చర్య వల్ల ఒరిగిందేమీ లేదని వివిధ గణంకాలు స్పష్టం చేస్తున్నాయి. గతేడాది నుంచి కూడా డిజిటల్‌ చెల్లింపుల్లో అనుకున్నంత పెద్ద పురోగతి లేకపోయింది. పైగా లావాదేవీల్లో ఇప్పటికీ నగదు కీలకపాత్ర పోశిస్తూ రారాజుగా ఉందని రిజర్వు బ్యాంకు ఆఫ్‌ ఇండియా (ఆర్‌బీఐ) గణంకాలు స్పష్టం చేస్తున్నాయి. డెబిట్‌ కార్డు, వాలెట్‌, నాన్‌ యూపీఐ బ్యాంకింగ్‌ యాప్స్‌, ఆధార్‌ అధారిత తదితర డిజిటల్‌ చెల్లింపుల్లో పెద్ద వృద్ధి లేదని స్పష్టం చేస్తున్నాయి. 2017 ఆగస్టులో రూ.200 ట్రిలియన్ల డిజిటల్‌ చెల్లిం పులు జరిగాయి. 2016 ఆగస్టు మాసం చెల్లింపులతో పోల్చితే ఈ చెల్లింపుల్లో కేవలం 5 శాతం మాత్రమే పెరుగుదల చోటు చేసుకుంది. గతేడాది డిసెంబర్‌ చెల్లింపులతో పోల్చితే 0.7శాతం తగ్గుదల నమోద య్యింది. పైగా కొన్ని కేటగిరీల్లో డిజిటల్‌ చెల్లింపులు భారీగా పడిపోయాయి. గతేడాది ఆగస్టు మొబైల్‌ బ్యాంకింగ్‌ చెల్లింపులతో పోల్చితే ఏకంగా 30 శాతం తగ్గుదల చోటు చేసుకుంది. కాగా పెద్ద నోట్ల రద్దు సమ యం నాటి లావాదేవీలతో పోల్చితే 46 శాతం లావాదే వీలు పెరిగి రూ.1.5 ట్రిలియన్లకు చేరాయి. గత ఆగస్టు లో డెబిట్‌ కార్డు చెల్లింపులు 2.2 శాతం తగ్గి రూ. 2,706 బిలియన్లకు పరిమితమ య్యాయి. అదే 2016 అక్టోబర్‌లో ఈ విలువ రూ.2,767 బిలియన్లుగా ఉంది.
మొత్తం ఆన్‌లైన్‌ చెల్లింపుల్లో మొబైల్‌ బ్యాంకింగ్‌ వాటా 0.33 శాతంగా ఉంది. దీని విలువ రూ.799.13 బిలియన్లుగా ఉంది. పేటీయం, మొబిక్విక్‌, పలు బ్యాంకుల యాప్స్‌ తదితర మొబైల్‌ వ్యాలెట్‌ చెల్లింపుల విలువ రూ.102.88 బిలియన్లతో కేవలం 0.051 శాతం వాటా కలిగి ఉన్నాయి. 2016 ఆగస్టులో వీటి వాటా ఎంత ఉందో ఇప్పుడూ అంతే ఉంది. కాగా నవంబర్‌ 2016 నాటి చెల్లింపులతో పోల్చితే గత ఆగస్టులో మొబైల్‌ బ్యాంకింగ్‌ చెల్లింపుల్లో స్వల్పంగా 0.37 శాతం పెరుగుదల చోటు చేసుకుంది. గతేడాది ఆగస్టుతో పోల్చితే ప్రస్తుత ఏడాది ఇదే మాసంలో ఆర్‌టీజీఎస్‌, చెక్కుల చెల్లింపుల్లో మాత్రం 5-15 శాతం పెరుగుదల నమోదయ్యింది. వ్యాపారస్తులు అత్యధికంగా ఆర్‌టీజీఎస్‌ చెల్లింపులు జరపడంతో ఈ విభాగంలో 15.5 శాతం పెరుగుదల నమోదయ్యింది. నోట్ల రద్దు తర్వాత ఈ చెల్లింపుల్లో 11 శాతం పెరుగుదల ఉంది. స్థూలంగా డిజిటల్‌ చెల్లింపుల్లో స్వల్ప పెరుగుదల మాత్రమే ఉందని విశ్లేషకులు పేర్కొంటున్నారు.
మీ స్నేహితులకు రికమెండ్ చెయ్యండి